Imtella' Diċembru 28, 2020 Fl-aħħar xhur, l-Isptar Mater Dei rdoppja n-numru ta' sodod fit-Taqsima tal-Kura Intensiva, l-ITU, minħabba s-sitwazzjoni bla preċedent tal-Covid. Intervistata minn TVM iċ-Charge Nurse tal-ITU qalet li r-rutina nbidlet u l-pressjoni tax-xogħol żdiedet, iżda esprimiet sodisfazzjon għall-impenn tal-infermiera u t-tobba ta' din it-taqsima. Minn Marzu 'l hawn, minn taqsima għall-kura intensiva waħda b'20 sodda fl-isptar Mater Dei, infetħu tlieta oħra – waħda li tesa' tmien sodod u tnejn oħra li jesgħu sitt sodod il-waħda. F'intervista ma' Television Malta, iċ-Charge Nurse tal-ITU, Annabelle Abela, qalet li dan fisser li l-istaff tat-taqsima kellu jagħmel ħafna bidliet fil-prattiċi biex jibda jieħu ħsieb pazjenti morda bil-Covid-19. Minbarra hekk, biż-żieda ta' aktar ITUs, kellu jiżdied ukoll l-istaff. Bl-għajnuna tal-management tal-isptar, tħarrġu aktar nies li qabel qatt ma kienu ħadmu f'ambjent ta' kura intensiva. "Barraminnhekk tana wkoll 18-il nurse in total over these last months illi dawn se jibqgħu magħna, jiġifieri dawn se jsiru ITU nurses u jibqgħu ITU nurses. Imbagħad kellna nurses mill-main operating theatres, mid-day cares, mis-CCU, mis-CICU, mis-CSW, li dawn għamlu żminijiet differenti magħna tul din il-pandemija fejn ħadu training u ħadmu magħna." Mistoqsija dwar kif il-pandemija biddlet ir-rutina tax-xogħol, Annabelle Abela qalet li dan iż-żmien huwa stressanti ħafna għalihom għax riedu jbiddlu l-prattiċi kif jaħdmu b'virus li qatt ma ltaqgħu miegħu qabel u filwaqt li riedu jagħtu l-aqwa kura lill-pazjenti riedu wkoll joqgħodu b'seba' għajnejn biex ma jmarrdux lill-istaff. Stqarret li fost l-effetti li qed iħalli fuqha dan il-perjodu hemm il-biża'. Spjegat li bħala charge nurse tibża' li xi ħadd mill-istaff jimrad minħabba xi nuqqas li tista' tagħmel hi kif ukoll il-ħinijiet twal li taħdem tant li tpoġġi lill-familja fit-tieni post. Iżda l-pandemija ħalliet impatt tajjeb ukoll fuq l-istaff tal-ITU. "Sħabi mhumiex il-ħaddiema tiegħi; jien għalija dawn huma l-familja tiegħi. Jgħinuk, jibgħatulek messaġġi, isma ejja nirranġawha din, ejja ngħamluha u dak is-sapport huwa mportanti ħafna għal xulxin, jiġifieri aħna teamwork ġo ITU, jekk ma jkollokx teamwork tista' tinsa." Id-dedikazzjoni tal-istaff tal-ITU faħħarha wkoll iċ-Chairman tad-Dipartiment tal-Anestesija u l-Kura Intensiva, Carmel Abela. Qal li l-pandemija ma ttestjatx biss l-isfidi li jkollu u sa fejn kapaċi jasal id-dipartiment. "Ħaġa li laqtitni ħafna hi l-effort kbir li jagħmlu t-tobba u l-infermiera tal-ITU biex kuljum iċemplu lill-qraba biex jgħidulhom dwar il-qraba tagħhom fl-ITU. Apparti dak ix-xogħol kollu sabu l-ħin biex kuljum inkellmuhom u jekk hemm bżonn anki nibgħatu għalihom u nkellmuhom. Dak il-human aspect li mhux biss nieħu ħsieb lill-pazjent imma nieħu ħsieb lill-qraba tiegħu." Dr Abela qal li l-Covid saħħaħ id-dedikazzjoni tal-istaff li qal ħadem ħafna anki waqt il-ħin personali biex jikkontribwixxi għal prattiċi aħjar u aktar siguri għal kulħadd u faħħar il-ħeġġa tat-tobba u infermiera żgħar u kbar biex jitgħallmu aktar dwar dan il-qasam importanti fi ħdan is-settur tas-saħħa.